
par Eiropas Savienības neformālajā vides ministru 2026. gada 23. un 24. jūlija sanāksmē izskatāmajiem jautājumiem
Sanāksmē izskatāmie jautājumi
2026. gada 23. un 24. jūlijā notiks Eiropas Savienības (turpmāk – ES) neformālā vides ministru sanāksme (turpmāk – sanāksme) Dublinā, Īrijā. 23. jūlijā paredzēta darba vizīte uz Dublinas atkritumu pārstrādes iekārtu “Waste to Energy”. Savukārt 24. jūlija sanāksmē plānotas trīs diskusijas: (1) Dekarbonizācija un konkurētspēja; (2) Eiropas globālā vides līderība un partnerības (darba pusdienas); (3) Apritīgums un noturība.
[bookmark: _Hlk53581752][bookmark: _Hlk220581302]1. Dekarbonizācija un konkurētspēja
 
Šajā sesijā ministri pievērsīsies dekarbonizācijai kā vienam no Eiropas industriālās stratēģijas stūrakmeņiem.  Diskusijā tiks aplūkots, kā Eiropa var saglabāt virzību uz klimatneitralitāti, vienlaikus atbalstot investīcijas, inovācijas un energoietilpīgo nozaru pārveidi arvien konkurētspējīgākā globālajā vidē. Īpaša uzmanība tiks pievērsta politikas ietvaru nozīmei ilgtermiņa paredzamības nodrošināšanā rūpniecībai, tīro tehnoloģiju ieviešanas paātrināšanā un dekarbonizācijas saglabāšanā kā Eiropas ekonomikas konkurētspējas priekšrocībā.
Jāpiemin, ka Eiropas Komisija 2026. gada 17. jūlijā plāno nākt klajā ar direktīvas priekšlikumu par ES emisijas kvotu tirdzniecības sistēmas (ES ETS) pārskatu (turpmāk – ETS pārskats), kura galvenais uzdevums būs pielāgot esošo ES ETS laika periodam pēc 2030. gada.
Īrijas prezidentūra sagatavojusi šādus jautājumus diskusijai 2026. gada 24. jūlija sanāksmē:
1. Kā ES var saglabāt virzību uz dekarbonizācijas mērķu sasniegšanu, vienlaikus stiprinot rūpniecību un veicinot konkurētspēju?
2. Kā ES var tālāk attīstīt savu tirgus instrumentos balstīto pieeju klimata politikai – sākot no pašreizējās oglekļa cenu noteikšanas sistēmas līdz starptautisko oglekļa kredītu izmantošanai –, lai tā atbilstu pašreizējām un nākotnes klimata ambīcijām?
Latvijas nostāja:
Latvijas nostāja par ES ETS ir iekļauta nacionālajā pozīcijā Nr.1 “Priekšlikums Eiropas Parlamenta un Padomes direktīvai  ar ko groza Direktīvu 2003/87/EK ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā, Lēmumam (ES) 2015/1814 par Savienības siltumnīcefekta gāzu emisijas kvotu tirdzniecības sistēmas tirgus stabilitātes rezerves izveidi un darbību un Regulu (ES) 2015/757”, kas apstiprināta Ministru kabineta 2021. gada 30. novembra sēdē , kā arī nacionālajā pozīcijā Nr. 1 “Pozīcija Nr. 1 par priekšlikumu Eiropas Klimata likuma grozījumiem”, kas apstiprināta Ministru kabineta 2025. gada 8. jūlija sēdē. Pēc ETS pārskata publicēšanas Klimata un enerģētikas ministrija plāno izstrādāt nacionālo pozīciju. 
Latvija uzskata ES ETS par vienu no galvenajiem instrumentiem ES klimata politikas mērķu sasniegšanai, vienlaikus veicinot enerģētisko neatkarību un drošību, investīcijas un ekonomikas konkurētspēju. Tomēr ETS prasībām jāatbilst rūpniecības un siltuma ražošanas faktiski pieejamajām tehnoloģiskajām un investīciju iespējām (piemēram, šobrīd nav pieejami Latvijas centralizētās siltumapgādes vajadzībām atbilstoši lielas jaudas siltuma sūkņi).
 Pēc 2030. gada ES ETS jāņem vērā dalībvalstu atšķirīgās sākuma pozīcijas, infrastruktūras pieejamību un ģeopolitiskos riskus. Īpaša uzmanība jāpievērš centralizētās siltumapgādes nozīmei enerģētiskās drošības, pieejamības un noturības nodrošināšanā, tai skaitā ilgtspējīgai biomasai kā nozīmīgam atjaunīgās enerģijas resursam ES.   
ES ETS pārskatīšanā jāņem vērā, ka ne visām dalībvalstīm un nozarēm ir vienlīdzīga piekļuve pieejamai vietējai (home-grown) enerģijai, CO₂ transportēšanas un uzglabāšanas infrastruktūrai. Latvija atbalsta efektīvu ES līmeņa aizsardzību pret oglekļa emisiju pārvirzi (piemēram, bezmaksas emisijas kvotas), īpaši energoietilpīgajās un grūti dekarbonizējamajās rūpniecības nozarēs, arī nozarēs, kuras nav ietvertas Oglekļa ievedkorekcijas mehānismā (CBAM), bet ir pakļautas starptautiskajai konkurencei. Latvijai tieši aktuālās nozares ir cementa klinkera ražošana (vienīgā CBAM ietvertā rūpniecības nozare Latvijā), ģipša un ģipškartona būvmateriālu ražošana, nepārtrauktās stikla šķiedras produktu ražošana, kā arī keramikas izstrādājumu — apšuvuma un seguma ķieģeļu — ražošana. Vienlaicīgi Latvijai būtiska ir arī siltuma un kurināmā līmeņatzīmju piemērošana gan rūpniecības procesos, gan centralizētajā siltumapgādē.
Latvija uzskata, ka bezmaksas emisijas kvotu piešķiršana centralizētajai siltumapgādei būtu jāsaglabā arī vismaz līdz 2035. gadam, īpaši zemu ienākumu  dalībvalstīs (dalībvalstis, kuru IKP uz vienu iedzīvotāju ir zemāks par 75% no ES vidējā), Latvija uzskata, ka ES ETS pārskatīšanā steidzami jāpārskata līmeņatzīmju noteikšanas metodika, īpaši siltuma un kurināmā fall-back līmeņatzīmes, lai bezmaksas kvotu piešķiršana arī 2026.–2030. gadā efektīvi mazinātu oglekļa emisiju pārvirzes risku un neradītu nesamērīgu izmaksu pieaugumu rūpniecības un centralizētās siltumapgādes iekārtām. Plašākā ETS pārskatīšanā jāvērtē arī produktu līmeņatzīmju metodika, lai tā labāk atspoguļotu faktiskās tehnoloģiskās un infrastruktūras iespējas dekarbonizācijai. Bezmaksas kvotas nav priekšrocība, bet nepieciešams aizsardzības mehānisms nozarēm, kas pakļautas starptautiskajai konkurencei. (2026. gada 15. jūnijā Klimata pārmaiņu komitejā Latvija balsoja pret līmeņatzīmju regulas Nr. 2026/1412 projektu, jo tajā nebija paredzēts juridiski drošs un praktiski īstenojams risinājums siltuma un kurināmā līmeņatzīmju straujā samazinājuma negatīvās ietekmes mazināšanai.) 
Latvija ir piesardzīga attiecībā uz starptautisko kredītu izmantošanu, primāri investīcijas būtu veicamas Eiropas Savienībā, tādējādi pēc būtības dekarbonizējot tautsaimniecību Eiropas Savienībā.  Lai novērtētu piedāvājumu atļaut zināmu daļu emisiju  nosegt ar starptautisko kredītu pirkšanu saskaņā ar Parīzes nolīguma 6.panta mehānismu, nepieciešams saprast  finansējuma, emisiju monitoringa un uzskaites mehānismu, kas dokumentē reālo emisiju samazinājumu un nosaka, kuros sektoros un kuras valsts emisiju bilancē šis samazinājums ir ieskaitāms.   
ES ETS ieņēmumiem ir būtiska loma klimata politikas mērķu sasniegšanā dalībvalsts līmenī. Būtiski saglabāt esošajā regulējumā noteikto  dalībvalstu  elastību šo resursu izmantošanā atbilstoši nacionālo klimata politikas prioritāšu īstenošanai. Latvija atbalsta un ir pievienojusies 12 valstu vēstulei par Modernizācijas fonda darbības turpināšanu pēc 2030. gada, saglabājot tā elastību un paplašinot atbalstāmo investīciju loku. Nepieciešams uzlabot mazo un vidējo uzņēmumu piekļuvi Inovāciju fondam, tostarp paredzot lielāku atbalstu projektu iesniegumu sagatavošanā šīs grupas uzņēmumiem.
ES ETS jāparedz papildu risinājumi ārkārtēju enerģijas tirgus svārstību gadījumiem, lai mazinātu nesamērīgu ietekmi uz energoietilpīgām nozarēm un novērstu papildu enerģētiskās nabadzības riskus iedzīvotājiem, īpaši zemu ienākumu dalībvalstīs. Šādiem risinājumiem jānodrošina lielāka sistēmas noturība pret cenu šokiem, vienlaikus saglabājot ES ETS klimata mērķus un investīciju signālu emisiju samazināšanai.
ES ETS pārskatīšanā jāņem vērā ES ārējās robežas dalībvalstu specifiskā situācija, aviācijai ieņemot nozīmīgu lomu reģionālās savienojamības , mobilitātes un drošības nodrošināšanā. ES ETS pilnveidošana nedrīkst radīt situāciju, kurā reģioniem ar ierobežotām alternatīvām transporta iespējām samazinās gaisa satiksmes savienojamība vai pieejamība. Tādēļ pārskatīšanas procesā nepieciešams izvērtēt atbilstošus izņēmuma vai mīkstināšanas mehānismus šādiem reģioniem, lai nodrošinātu līdzsvaru starp klimata mērķu sasniegšanu un teritoriālās kohēzijas, konkurētspējas un iedzīvotāju mobilitātes saglabāšanu. Aviācijā nepieciešams saglabāt savienojamību un atbalstīt ilgtspējīgas aviācijas degvielas un jaunu tehnoloģiju ieviešanu. Jūrniecībā jāizvērtē ES ETS ietekme uz Baltijas jūras reģiona ostu konkurētspēju, kravu plūsmām un ekonomisko noturību.
Latvija uzskata, ka ES ETS pārskatīšanā jāmeklē ceļi administratīvā sloga mazināšanai gan ES ETS, gan ETS2, vienlaicīgi saglabājot monitoringa un ziņošanas kvalitāti. Īpaši uzsverot ETS2, jo pašreizējā sistēma rada nesamērīgu administratīvo slogu mazajiem emitētājiem, nesniedzot samērīgu klimata ieguvumu.
 ES ETS nozaru pāreju uz klimatneitralitāti un konkurētspējīgu ražošanu nevar sekmīgi īstenot izolēti no enerģētikas infrastruktūras attīstības, tīklu tarifiem, elektrifikācijas, energoefektivitātes, CO₂ uztveršanas un uzglabāšanas tirgus izveides un citiem saistītajiem politikas pasākumiem. Tādēļ ES ETS prasībām jābūt pilnībā saskaņotām ar Atjaunojamo energoresursu direktīvu, siltumnīcefekta gāzu inventarizācijas uzskaites noteikumiem un citiem saistītajiem regulējumiem.
Citu valstu nostājas iepretim gaidāmajam ES ETS pārskatam dalās divos galvenajos blokos un atšķiras atkarībā no valstu nacionālās situācijas. Par ambiciozu ES ETS iestājas 7 valstis. Tās aicina paturēt stipru ES ETS un oglekļa cenu, lai aizsargātu līdz šim veiktās investīcijas dekarbonizācijā un nodrošinātu politikas paredzamību turpmāku zaļo investīciju piesaistei. ES ETS kā draudu konkurētspējai uzskata 10 valstis, kuras pārsvarā joprojām aktīvi izmanto ogles enerģijas ražošanā un kurām ir liels smagās rūpniecības sektors ar grūti samazināmām emisijām, aicinot veidot elastīgāku un lēzenāku dekarbonizācijas trajektoriju. Vairākas dalībvalstis  nav pievienojušās nevienai no valstu grupām un aizstāv savu viedokli individuāli. 
2. Eiropas globālā vides līderība un partnerības 
– darba pusdienas
Darba pusdienu sesijā tiks diskutēts par gatavošanos darbam Apvienoto Nāciju organizācijas (turpmāk – ANO) Vispārējās konvencijas par klimata pārmaiņām konvencijas (UNFCCC) Pušu 31. konferences (turpmāk - COP31) ietvaros, vienlaikus aplūkojot, kā šie centieni var stiprināt sagatavošanos arī ANO Bioloģiskās daudzveidības konvencijas Pušu konferences 17. sesijai (turpmāk - COP17) Bioloģiskās daudzveidības konvencijas ietvaros. Kā norāda Īrijas prezidentūra, pieaugošās ģeopolitiskās nenoteiktības apstākļos Eiropai ir būtiska loma starptautiskās sadarbības uzturēšanā, partnerību stiprināšanā un ambīciju saglabāšanā gan klimata, gan bioloģiskās daudzveidības politikas dienaskārtībā. Ministri tiks aicināti pārdomāt ne tikai ES saturiskās prioritātes, bet arī to, kā izstrādāt precīzāku un mērķtiecīgāku mandātu, kā arī stiprināt procesus un partnerības, kas veido Eiropas globālās līderības pamatu vides jomā.

Īrijas prezidentūra sagatavojusi šādus jautājumus diskusijai 2026. gada 24. jūlija sanāksmē:
1. Ministri iepriekš ir pauduši vēlmi pēc stratēģiskākas pieejas gatavošanās procesam starptautiskajām vides sarunām, jo īpaši COP31. Ministri tiek aicināti izklāstīt savas trīs galvenās Eiropas Savienības prioritātes COP31.
2. Efektīva vides diplomātija arvien vairāk balstās uz pastāvīgu politisko iesaisti starp COP konferencēm un uz attiecību izmantošanu visā Savienībā. Kā ES varētu labāk izmantot ministru, ne tikai prezidējošās valsts ministra, zināšanas, kontaktu tīklus un ietekmi – tostarp ar koordinētu un kopīgi īstenotu neformālu ministru līmeņa dialogu ar galvenajām partnervalstīm un sarunu grupām –, lai stiprinātu Eiropas kopējo diplomātisko ietekmi visā sarunu cikla gaitā?
3. Tā kā ES pielāgo savu pieeju daudzpusējām sarunām, reaģējot uz arvien sarežģītāku ģeopolitisko vidi, klimata sarunu procesā gūtā pieredze var sniegt vērtīgas atziņas arī ES iesaistei Bioloģiskās daudzveidības konvencijas (CBD) ietvaros. Kādas mācības no COP30, gatavošanās COP31, un pārmaiņām pieejā, kas saistītas ar mainīgo ģeopolitisko situāciju, varētu tikt piemērotas CBD COP procesā, lai sekmīgāk īstenotu ES darba kārtību?


Latvijas nostāja:
Latvijas nostāja iekļauta Latvijas Republikas nacionālajā pozīcijā Nr.1 "Par Apvienoto Nāciju Organizācijas Vispārējās konvencijas par klimata pārmaiņām Līgumslēdzēju pušu konferences 30. sesiju un Kioto protokola Līgumslēdzēju pušu sanāksmes 20. sesiju, Parīzes nolīguma Pušu sanāksmes 7. sesiju, kā arī Konvencijai pakļautās izpildinstitūcijas 63. sesiju un Konvencijas Zinātniskās un tehnoloģiskās konsultatīvās padomes 63. sesiju, Belemā, Brazīlijā, 2025. gada 10.-21. novembrī", kas apstiprināta Ministru kabineta 2025. gada 4. novembra sēdē.
Latvijas ieskatā, ES prioritāte globālajās diskusijās ir saglabāt SEG mazināšanu kā COP31 centrālo uzdevumu, lai saglabātu sasniedzamu 1,5°C mērķi, tādejādi veicinot, ka SEG samazināšanā aktīvi iesaistās arī citi reģioni. ES konsekventi jāiestājas par to, lai COP31 turpinātu īstenot Dubaijā panākto pasaules valstu vienošanos par pāreju no fosilajiem kurināmajiem energosistēmās, paātrinātu atjaunojamo energoresursu ieviešanu, energoefektivitātes uzlabošanu un citu emisiju samazināšanas pasākumu īstenošanu.
Otra ES prioritāte būtu nepieļaut ANO Klimata konvencijas Parīzes nolīguma 9.1 panta par pienākumu attīstītajām valstīm sniegt finanšu atbalstu attīstības valstīm iekļaušanu COP31 darba kārtībā, uzsverot, ka šāds solis radītu risku atkārtoti atvērt sarežģītas un polarizējošas debates par pušu pienākumiem, mazinātu uzticēšanos nesen panāktajiem kompromisiem un apdraudētu progresu citās sarunu jomās. Prioritātei jābūt esošo saistību īstenošanai, finansējuma efektivitātei, plašākai donoru bāzei un privātā kapitāla mobilizācijai. Ņemot vērā izmaiņas ģeopolitiskajā situācijā un ASV izstāšanos no Parīzes nolīguma un ANO Vispārējās konvencijas par klimata pārmaiņām, ir svarīgi nostiprināt jau iepriekš izteikto apņemšanos un atbalstu Parīzes nolīgumā ietverto pasākumu īstenošanai. Pēc ASV izstāšanās no Parīzes nolīguma sarunu vešana ir kļuvusi sarežģītāka, tāpat akcentējas arī jautājums par pietiekama klimata finansējuma nodrošināšanu, tomēr ES nevajadzētu būt tai, kas nosedz līdz šim ASV sniegto finansiālo atbalstu un finanšu saistības.
Vēl viena prioritāte ir nodrošināt kvalitatīvus nacionāli noteiktos devumus (NDC), balstoties uz Globālā izvērtējuma (GST) secinājumiem un zinātniskajiem pierādījumiem. COP31 būtu jāsniedz skaidrs politiskais signāls, ka jaunie NDC ir jāiesniedz visām pasaules valstīm un tie pilnībā atspoguļo pirmā Globālā izvērtējuma  secinājumus un veido pamatu otrajam Globālajam izvērtējumam (GST2). ES uzsvērtu, ka GST2 sagatavošanas procesam jābalstās uz jaunākajiem Starpvaldību klimata pārmaiņu padomes (IPCC) zinātniskajiem ziņojumiem.
[bookmark: OLE_LINK14]Visbeidzot, uzskatām, ka ļoti būtiska ir arī uzlabota ES institucionālā koordinācija starp ES institūcijām, prezidentūru, Eiropas Ārējās darbības dienestu, delegācijām un dalībvalstīm. Tas varētu būt viens no soļiem, lai nodrošinātu veiksmīgāku sagatavošanos COP procesiem. Piekrītam, ka nepieciešama stratēģiskāka, daudzgadu pieeja COP sagatavošanai un dalībai tajos, pārejot no īstermiņa koordinācijas uz ilgtermiņa politisku plānošanu. Būtiska ir UNFCCC sekretariāta spēja nodrošināt efektīvu sarunu procesu un uz rezultātu vērstu COP norisi. Tāpat Latvija uzskata, ka ES var prasīt UNFCCC Sekretariātam uzlabot UNFCCC procesu, lai tas uzrādītu lielāku progresu virzībā uz Parīzes nolīguma mērķu izpildi citās pasaules valstīs.  Lai stiprinātu Eiropas kopējo diplomātisko ietekmi visā sarunu cikla gaitā, būtiski ir veidot ciešu komunikāciju visos līmeņos ar COP31 prezidējošām valstīm (Turciju un Austrāliju) veiksmīgam COP31 iznākumam.
Gatavojoties ES dalībai Bioloģiskās daudzveidības konvencijas COP 17, kas notiks š.g. oktobrī Armēnijā, ES nostājai attiecībā uz esošo saistību īstenošanu, finansējuma izmantošanas efektivitāti, donoru bāzes paplašināšanu un privātā kapitāla mobilizāciju jābūt saskaņotai gan klimata, gan bioloģiskās daudzveidības jautājumos. Tāpat ES nepieciešams veidot kopējus vēstījumus attiecībā uz klimata un bioloģiskās daudzveidības politiku izmantošanai „zaļās diplomātijas“ ietvaros. Bioloģiskās daudzveidības konvencijas ieviešana būtiski iegūtu no  UNFCCC pieredzes konkrētas vides problēmas mērogošanā un daudz praktiskākā risināšanā globālā mērogā. 


3. Apritīgums un noturība
Sanāksmes noslēdzošā sesija – “Apritīgums un noturība” – būs veltīta apritīguma stratēģiskajai lomai Eiropas noturības stiprināšanā pret ārējiem satricinājumiem. Nesenie ģeopolitiskie notikumi, tostarp konflikts Tuvajos Austrumos, ir vēlreiz izgaismojuši ievainojamības, kas sniedzas daudz tālāk par enerģētikas jomu vien, ietekmējot pārtikas nodrošinājumu, kritiski svarīgo izejmateriālu pieejamību un globālās piegādes ķēdes. Ministri tiks aicināti apsvērst, kā lielāks apritīgums var mazināt šīs ievainojamības, stiprināt stratēģisko autonomiju, uzlabot konkurētspēju un veicināt noturīgākas Eiropas ekonomikas attīstību.

​​Īrijas prezidentūra sagatavojusi šādus jautājumus diskusijai 2026. gada 24. jūlija sanāksmē:
1. Eiropai stiprinot savu konkurētspēju, drošību un stratēģisko autonomiju, kādai lomai apritīgumam būtu jābūt Savienības plašākajā noturības veicināšanas programmā nākamajā desmitgadē?
2. Kuras atkarības vai ievainojamības Eiropas Savienībai būtu jāuzskata par prioritārām, lai samazinātu pakļautību nākotnes ārējiem satricinājumiem, un kā aprites ekonomikas pieejas var palīdzēt tās mazināt?
3. Kā vides ministri var palīdzēt nodrošināt, ka apritīgums ne tikai sekmē vides mērķu sasniegšanu, bet tiek nostiprināts arī kā stratēģisks instruments Eiropas ekonomiskās noturības, konkurētspējas un ilgtermiņa labklājības stiprināšanai?

Latvijas nostāja: 
Latvijas nostāja iekļauta Latvijas Republikas nacionālajai pozīcijā Nr.1 “Par Padomes secinājumiem “Eiropas vide 2030. gadā – Veidojot pret klimata pārmaiņām noturīgāku un aprites ekonomiku Eiropā”, kas apstiprināta Ministru kabineta 2025. gada 2. decembra sēdē,  nacionālajā pozīcijā Nr. 1 “Par atjaunīgās enerģijas un energoefektivitātes uzstādījumiem periodā pēc 2030. gada Eiropas Klimata likuma un 2050. gada mērķu kontekstā”, kas apstiprināta Ministru kabineta 2026. gada 9. jūnija sēdē, kā arī nostāja atbilst Rīcības plānam pārejai uz aprites ekonomiku 2020.-2027. gadam.
Latvijas skatījumā aprites ekonomikas attīstība ir cieši saistīta ar Eiropas ekonomisko drošību un konkurētspēju. Latvijā jau ir veiktas ievērojamas investīcijas atkritumu apsaimniekošanas un pārstrādes infrastruktūrā, tomēr arvien aktuālāka kļūst problēma, ka otrreizējām izejvielām, īpaši pārstrādātai plastmasai, trūkst ekonomiski ilgtspējīgs noieta tirgus. Lai sasniegtu Eiropas Zaļā kursa un aprites ekonomikas mērķus, nepieciešams ne tikai palielināt pārstrādes jaudas, bet arī nodrošināt stabilu pieprasījumu pēc pārstrādātiem materiāliem visā ES. Tas atbilst arī Latvijas Aprites ekonomikas rīcības plānā noteiktajam virzienam veicināt materiālu apritīgumu, resursu produktivitāti un pāreju no atkritumu apsaimniekošanas uz resursu apsaimniekošanu. Latvijai kā valstij ar nozīmīgu bioekonomikas un lauksaimniecības sektoru aprites ekonomika ir būtiska arī pārtikas sistēmu noturības stiprināšanai, veicinot efektīvāku vietējo resursu izmantošanu, pārtikas zudumu samazināšanu un mazāku atkarību no importētām izejvielām.
Latvijai īpaši aktuāla ir situācija plastmasas pārstrādes nozarē, kur Eiropas uzņēmumi saskaras ar lētu primārās plastmasas un apšaubāmas izcelsmes importētu granulu konkurenci. Tirgus nestabilitāti pastiprina gadījumi, kad trešo valstu materiāli tiek deklarēti kā pārstrādāti, lai gan to izcelsme un pārstrādātā satura īpatsvars nav pietiekami verificējams. Tādēļ Latvija atbalsta tādu ES regulējumu, kas paredz, ka par otrreizējām plastmasas granulām tiek atzīti tikai pārbaudāmi izsekojami un verificējami materiāli, kas atbilst ES prasībām. Vienlaikus nepieciešama stingrāka importa uzraudzība, efektīvāki muitas kontroles mehānismi, vienoti plastmasas atkritumu beigu statusa kritēriji un līdzvērtīgu prasību piemērošana importētajiem materiāliem. Latvijas ieskatā šādas darbības nav uzskatāmas par protekcionismu klasiskā izpratnē, bet gan par nepieciešamu instrumentu godīgas konkurences nodrošināšanai un Eiropas pārstrādes industrijas saglabāšanai laikā, kad ES vienlaikus izvirza arvien augstākus mērķus otrreizējo izejvielu izmantošanai.
Latvija uzskata, ka aprites ekonomikas principu īstenošanā būtiska loma ir arī ilgtspējīgai bioekonomikai un biometāna attīstībai. Biometāna ražošana no organiskajiem atlikumiem un atkritumiem vienlaikus veicina resursu efektīvu izmantošanu, samazina atkritumu apjomu un aizvieto importētos fosilos energoresursus ar vietējiem atjaunīgiem resursiem. Tas stiprina Eiropas enerģētisko drošību, mazina atkarību no ārējiem piegādātājiem un rada jaunas ekonomiskās iespējas lauku reģionos. Tādēļ aprites ekonomikas politikai būtu ciešāk jāintegrē bioresursu aprite un ilgtspējīga biometāna izmantošana kā instruments Eiropas konkurētspējas, stratēģiskās autonomijas un noturības stiprināšanai.
Latvijas ieskatā aprites ekonomikas nostiprināšana kā instruments Eiropas noturības, konkurētspējas un ilgtermiņa labklājības veicināšanai nav tikai vides ministru kompetencē. Tā skar rūpniecības, ekonomikas, finanšu, lauksaimniecības, enerģētikas, inovāciju un tirdzniecības politiku, tādēļ nepieciešama visu nozaru ministriju koordinēta rīcība. Vienlaikus vides ministri var veicināt šī jautājuma prioritizēšanu ES līmenī, īpaši saistībā ar gaidāmo Aprites ekonomikas aktu, sekmējot tajā tādu risinājumu iekļaušanu, kas stiprina sekundāro izejvielu tirgu, nodrošina godīgu konkurenci un veicina pieprasījumu pēc pārstrādātiem materiāliem. 
Latvija pozitīvi vērtē pasākumus, kas vienlaikus veicina investīcijas, inovācijas un vienota tirgus attīstību. Īpaši nozīmīgi ir ekonomiskie instrumenti, kas palielina pieprasījumu pēc pārstrādātiem materiāliem, tostarp zaļais publiskais iepirkums, minimālā pārstrādātā satura prasības un fiskāli stimuli, kas padara otrreizējās izejvielas konkurētspējīgākas. Tāpat perspektīva ir Komisijas iecere attīstīt starpreģionālos aprites centrus, kas mazām valstīm, tostarp Latvijai, ļautu efektīvāk izmantot pārstrādes jaudas, nodrošināt stabilākas materiālu plūsmas, piesaistīt investīcijas un attīstīt inovācijas reģionālā mērogā. Latvija uzskata, ka ceļā uz Aprites ekonomikas aktu prioritāri jārisina tie jautājumi, kas jau šobrīd rada būtiskākos ekonomiskos zaudējumus uzņēmējiem, īpaši plastmasas pārstrādes tirgus kropļojumi, vienlaikus stiprinot sekundāro izejvielu tirgu un Eiropas stratēģisko autonomiju.



Latvijas delegācijas vadītājs:	Einārs Cilinskis, Klimata un enerģētikas ministrijas Parlamentārais sekretārs.

	
Delegācijas dalībnieki:	Olga Bogdanova, Klimata un enerģētikas ministrijas Valsts sekretāra vietniece starptautiskajos un klimata politikas jautājumos;
Anita Toča, specializētais atašejs – nozares padomniece Latvijas Republikas pastāvīgajā pārstāvniecībā ES.

Klimata un enerģētikas ministrs	 					Jānis Vitenbergs

Klimata un enerģētikas ministrijas					
valsts sekretāre								Līga Kurevska

